04/03/2010 | Administración LocalProvincial
Deputación Provincial da Coruña
Servizo de Fomento e Servizos Provinciais. Sección de Servizos Sociais
Bases I Concurso Viñetas Cómic “A Medias”, en conmemoración do 8 de marzo de 2010, Día das Mulleres Traballadoras

A sensibilización da sociedade ante a igualdade de oportunidades entre mulleres e homes é unha responsabilidade de todas/os, e por isto considérase necesario o apoio institucional para alcanzar a igualdade real na nosa sociedade. Co obxecto de xerar unha conciencia reflexiva e fomentar a participación social dos/as adolescentes, a Deputación da Coruña, no marco das actuacións para a conmemoración do 8 de marzo “Día Internacional das Mulleres Traballadoras”, convoca o I Concurso de viñetas baixo o título “A medias” para fomentar a implicación dun xeito activo do público xuvenil na importancia da igualdade de xénero, a conciliación da vida familiar, persoal e laboral e o reparto equilibrado das responsabilidades familiares e tarefas domésticas con visos a avanzar na consecución dunha sociedade máis equitativa e conseguir que todos os días sexan 8 de marzo. O obxecto do certame é empregar a viñeta cómic ou tira de viñeta (máximo 4 viñetas) para resaltar actitudes positivas en materia de igualdade de xénero, conciliación e corresponsabilidade. Poderán participar todas as persoas físicas con idades comprendidas entre 12 e 18 anos, de calquera nacionalidade, que se presenten individualmente ou en grupo. Cada participante/s só poderá presentar unha única obra orixinal e inédita escrita en galego e non premiada con anterioridade. O premio concederase á viñeta que no marco da conmemoración do 8 de marzo como o Día Internacional das Mulleres Traballadoras pretenda sensibilizar e resaltar actitudes positivas sobre: - Importancia de participar no reparto das responsabilidades familiares e das tarefas domésticas - Conciliación da vida familiar, persoal e laboral - Igualdade de oportunidades entre mulleres e homes na inserción laboral e no desempeño de profesións tradicionalmente masculinizadas. Os textos empregados deberán respectar os principios da lexislación vixente en Políticas de Igualdade de Xénero e Prevención da Violencia de Xénero. Medidas: A viñeta poderá presentarse en formato como mínimo DIN A 5 e como máximo en DIN A 4. Os traballos faranse en cartolina. Técnica: poderá empregarse técnica libre. A obra poderá estar composta por unha viñeta ou por un máximo de 4 viñetas cun fío condutor. A obra non poderá ir asinada co nome. O idioma empregado será o galego Outorgarase primeiro, segundo e terceiro premio. - O primeiro premio consistirá nun ordenador portátil e unha colección de cómics. - O segundo e terceiro premio consistirá nunha colección de cómics. Os premiados recibirán na entrega un recordo da súa participación no concurso. A Deputación resérvase o dereito a facer uso da obra premiada, cedéndolle o autor os dereitos para que a Deputación poida empregala para calquera campaña de sensibilización e información das actividades da Deputación da Coruña relacionadas co fomento da igualdade de xénero. Prazo: o prazo de admisión de obras ábrese o 8 de marzo de 2010 e péchase o 8 de maio de 2010 ás 23.55 h. Forma de presentación: os traballos entregaranse nun sobre cerrado no seu exterior (1) indicarase “I Concurso de Viñetas Cómic: A medias” e un pseudónimo como identificador do traballo. Dentro deste sobre métese o traballo e un sobre pechado (2) co pseudónimo no exterior, e no seu interior a folla de aceptación dos compromisos coa convocatoria cos datos requiridos. As candidaturas presentarase no Rexistro Xeral da Deputación Provincial da Coruña, Avda. Alférez Provisional 2, 15006 A Coruña, ou no indicado no art. 38.4 da Lei 30/1992, do 26 novembro, RXPAC, indicando no exterior do sobre: “I Concurso de Viñetas Cómic: A medias” Deputación da Coruña. O xurado estará presidido polo Sr. presidente da Deputación e formarán parte del a deputada delegada na área de Políticas de Igualdade de Xénero, a técnica de Igualdade e Políticas Públicas da Deputación, unha técnica da área de Servizos Sociais, e un profesional de recoñecido prestixio no eido das artes ou do deseño gráfico. Actuará como secretario/a da corporación a persoa funcionaria en quen se delegue. Esta será a persoa encargada de abrir o sobre (2) da obra que resulte finalista. O xurado actuará en pleno, sendo necesaria a asistencia de dous terzos dos seus membros. As súas deliberacións serán secretas e delas redactarase a acta correspondente. O réxime xurídico e de funcionamento do xurado será o disposto nos artigos 22 a 27 da Lei 30/92 do 26 de novembro. A deputación resérvase o dereito de modificar as condicións en calquera momento, incluso podendo chegar a anulalo ou deixalo sen efecto sempre que concorra causa xustificada, en todo caso comprométese a comunicalo pola mesma vía. Así mesmo, o xurado poderá declarar deserto o premio, e a súa proposta será obxecto de resolución da Presidencia desta Deputación, que é o órgano competente para resolver o premio. A concesión do premio decidirase antes do 8 de xuño do 2010, e darase a coñecer a través dos distintos medios de comunicación. A entrega de premios celebrarase nas dependencias da Deputación e avisaranse as persoas gañadoras cunha semana de antelación. NOVENA.- Non se devolverán os traballos presentados e non premiados. A partir do día seguinte á concesión do xurado dos traballos premiados os outros serán destruídos. A participación nesta convocatoria supón a total aceptación destas bases. FOLLA DE ACEPTACIÓN DOS COMPROMISOS DA CONVOCATORIA DATOS DA PERSOA PARTICIPANTE Nome e apelidos Data de nacemento Enderezo Localidade Concello Código Postal Teléfono NIF Pseudónimo empregado Lugar e data__________________________ (sinatura da persoa participante) * Este documento engadirase no sobre pechado (2) depositado no interior do sobre (1) que contén o traballo. A Coruña, 25 de febreiro de 2010 O presidente O secretario Salvador Fernández Moreda José Luís Almau Supervía